钦定古今图书集成/理学汇编/文学典/第150卷 > 《欧阳修归田录》 > 《札子》
## 钦定古今图书集成/理学汇编/文学典/第150卷 > 《欧阳修归田录》 > 《札子》

唐人奏事，非表非状者，谓之“榜子”，亦谓之“录子”，今谓
之“札子。”凡群臣百司上殿奏事，两制以上非时有所
奏陈，皆用札子。中书、枢密院事有不降宣敕者，亦用
札子，与两府自相往来亦然。若百司申中书皆用状，
惟学士院用咨报，其实如札子亦不书名，但当直学
士一人押字而已，谓之“咨报。”此唐学士旧规也。唐世
学士院故事，近时隳废殆尽，惟此一事在尔。